**Holnap lejár az élelmiszerlánc-felügyeleti díj befizetési határideje**

**Július 31-e a 2019. évi élelmiszerlánc-felügyeleti díj első részletének befizetési határideje. A Nemzeti Élelmiszerlánc-biztonsági Hivatal (Nébih) felhívja az érintettek figyelmét, hogy az összeget a hivatal külön elkülönített fizetési számlájára kell utalni.**

A korábbi évekhez hasonlóan az élelmiszerlánc szereplői május végéig készítették el élelmiszerlánc-felügyeleti díj bevallásukat. Az ekkor megállapított összeget két egyenlő részletben, 2019. július 31-ig, valamint 2020. január 31-ig kell megfizetniük az érintetteknek.

A felügyeleti díjat a Nébih **10032000-00289782-30006016** számú elkülönített fizetési számlájára kell utalni. A gördülékeny ügyintézés érdekében fontos, hogy az átutalás közleményében tüntessék fel a befizetésre kötelezett adószámát/azonosító jelét, valamint az első részlethez tartozó pénzügyi bizonylat számát. A hatóság kéri, hogy egyéb szöveget ne írjanak az utalási közleménybe, átutalás előtt pedig ellenőrizzék a számlaszámot, különösen azok, akik más ügyekben is a Nébih pénzügyi partnerei.

A felügyeleti díjjal és a befizetéssel kapcsolatos további részletek elérhetőek a [hatóság honlapján](http://portal.nebih.gov.hu/egyeb/gyakran-ismetelt-kerdesek/felugyeleti-dij), míg a felmerülő kérdésekkel a hivatal felügyeleti díj ügyfélszolgálatához ([felugyeletidij@nebih.gov.hu](mailto:felugyeletidij@nebih.gov.hu), 06-1/336-9024) fordulhatnak.

2019. július 30.

Nemzeti Élelmiszerlánc-biztonsági Hivatal